РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/167-17

7. октобар 2017. године

Б е о г р а д

**ЗАПИСНИК**

**12. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОДРЖАНЕ**

**14. СЕПТЕМБРА 2017. ГОДИНЕ**

Седница је почела у 12.15 часова.

Седницом је председавао Мехо Омеровић, председник Одбора за људска и мањинска права и равноправност полова.

Седници су присуствовали: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Оливера Огњановић, Марјана Мараш, Татјана Мацура, Маја Виденовић, Марија Јањушевић, Енис Имамовић и Олена Папуга, чланови Одбора. Седници нису присуствовали чланови Одбора: Милосав Милојевић, Весна Ивковић, Марина Ристић и Елвира Ковач.

Седница је, на основу члана 44. став 4. Пословника Народне скупштине, одржана заједно са седницом Одбора за европске интеграције. Копредседавајући заједничке седнице је био председник Одбора за европске интеграције Ненад Чанак. Седници су присуствовали чланови Одбора за европске интеграције Жарко Мићин, Звонимир Ђокић, Петар Јојић, Александар Стевановић, Муамер Бачевац и Хаџи Милорад Стошић и заменици чланова Тања Томашевић Дамњановић, Милимир Вујадиновић, Оливера Пешић, Драган Вељковић, Иван Карић, Александра Јерков и Балинт Пастор. Седници је присуствовао и народни посланик Бошко Обрадовић.

Седници су присуствовали представници Министарства унутрашњих послова: Биљана Поповић Ивковић, државни секретар, Новак Вучинић, шеф одсека за рад полиције у заједници, Сретко Пјановић, заменик начелника Одељења за јавни ред и мир и Голуб Гачевић, заменик начелника Управе полиције; представници Канцеларије за људска и мањинска права: Сузана Пауновић, директорка, Тања Срећковић и Марко Јовановић; представници УНДП-а: Стелијана Недера, заменица сталне представнице, Ненад Петковић, координатор пројекта „Бити ЛГБТИ“, Марина Бабовић, Јелна Таџић и Софија Фтес; представници Заштитника грађана: Гордана Стевановић, заменица Заштитника грађана за права детета и родну равноправност и Борјана Перуничић, начелница Одељења за родну равноправност; представници Министарства за рад, запошљавање, борачка и социјална права: Нина Митић, помоћница министра и Ана Њамцул; представници Министарства одбране: Жељка Грубач и Биљана Стојковић; представници Министарства спољних послова: Предраг Станојевић и Андреј Теречик; представници Министарства државне управе и локалне самоуправе: Биљана Марковић, руководилац Групе за људска и мањинска права и Борис Милићевић, посебан саветник министра; представник Министарства за европске интеграције Југослав Милачић; представник Повереника за заштиту равноправности Татјана Јокановић; представници Повереника за информације од јавног значаја и заштиту података о личности Марко Никотић, самостални саветник у Сектору за хармонизацију; Милан Бојковић, заменик Републичког јавног тужиоца; Жарко Степановић, в.д. директора Канцеларије за сарадњу са цивилним друштвом; Александар Станковић из Безбедносно-оперативног центра; Слађана Барош, представник Института за јавно здравље „Милан Јовановић Батут“; представници Делегације Европске уније у Републици Србији, Нора Хајринен, шефица Политичког одељења и Гордана Арацкић; представник амбасаде Холандије, Ниан Перебом; представник Уједињених нација, Милан Марковић; представник невладине организације Civil rights defenders, Горан Милетић; представник YUCOM-а, Милена Васић; представници невладине организације Егал, Весна Зорић и Анђела Чех; представник Глиц-а Предраг Аздејковић; представник Гаутен ЛГБТИ Јованка Тодоровић; представник Асоцијације ДУГА Александар Прица; представник Удружења Да Се Зна, Драгослава Барзут и представник NDI Петровац Махсума.

На предлог оба председника одбора, усвојен је следећи

**Д н е в н и р е д**

1. Представљање извештаја „Бити ЛГБТИ у Србији“ који је припремљен од стране Програма за развој Уједнињених нација (УНДП) у Републици Србији.

**Тачка 1.**

М. Омеровић је пре давања речи уводним говорницима, напоменуо да ова заједничка седница представља наставак сарадње Народне скупштине и њених радних тела са невладиним организацијама и представницима државних органа у смислу јачања положаја ЛГБТИ особа у Србији као једној од најугроженијих категорија нашег становништва. Иницијатива одржавања заједничке седнице Одбора потекла је од УНДП-а, а извештај је припремљен у оквиру регионалног пројекта. С. Пауновић је изнела податак да се према Извештају високог комесара Уједињених нација за људска права Србија сврстава у ону групу земаља која је од 2011. године до данас направила значајне помаке у унапређењу, пре свега, законодавног оквира. Напоменула је да се већ ради на анализи ефеката Стратегије превенције и заштите од дискриминације за период од 2014. до 2018. године и да ће ускоро започети припрема стратегије за нови период. Навела је да је Канцеларија за људска и мањинска права од прошле године подржала пројектне активности 28 организација цивилног друштва, а кроз те програме су снимљена 4 документарна филма, 22 видео клипа и видео спота, 17 емисија и било је преко 300 медијских објава. Б. Поповић Ивковић је истакла да је Министарство унутрашњих послова 2014. године донело Акциони план за унапређење рада и сарадње полиције са представницима и удружењима сексуално различитих особа у циљу развоја унапређења рада полиције, измењен је Закон о јавном окупљању грађана и објављен је Приручник о раду полиције са ЛГБТИ популацијом. О унапређењу права на слободно окупљање припрадника ЛГБТИ заједнице говори податак о одржавању Параде поноса сваке године од 2014. године, захваљујући значајном ангажовању Министарства и мерама заштите које су спроведене како би се параде поноса обезбедиле, нагласила је Б. Поповић Ивковић. Кроз редовне програме стручног усавршавања полицијских службеника у организацији Одељења за стручно образовање и обуку и кроз рад у Дирекцији полиције јача се свест полицијских службеника о различитостима са циљем да евентуалне предрасуде не утичу на њихово професионално поступање према особама различите оријентације. На крају, позвала је припаднике ЛГБТИ популације да пријаве полицији свако угрожавање њихове сигурности и безбедности јер само на тај начин полиција може да их заштити. С. Недера је рекла да је УНДП, кроз истраживања приликом израде Извештаја, увидео да се ЛГБТИ популација на Западном Балкану и даље суочава са тешкоћама. Препознати су напори Републике Србије да ојача положај ЛГБТИ популације, али истиче да је потребна већа политичка подршка даљем унапређењу и поштовању права ЛГБТИ особа. Проблеми који су уочени укључују недоследну примену антидискриминационог законодавног оквира, истраге, кривичног гоњења и санкционисања злочина из мржње, легислативу у погледу пуноправног препознавања трансродних особа, а приоритети би требало да буду систематска подршка у систему образовања, запошљавања и здравства. Г. Стевановић је истакла да иако је нормативни оквир доста унапређен када је реч о положају ЛГБТИ особа, те особе се ретко обраћају надлежним институцијама када се суоче са проблемима, а најчешћи разлог за то је њихово неповерење у институције. Г. Милетић је изнео податак да 26% ЛГБТИ особа кажу да су били жртва физичког насиља, а 72% њих је било жртва вербалног насиља. Млађе ЛГБТИ особе се најчешће суочавају са вршњачким насиљем док старијим ЛГБТИ особама приступ правди је кључни проблем. Постоје јасна очекивања од Парламента, а то су да се усвоји Декларација против хомофобије, донесе закон који би на свеобухватан начин решио проблем вршњачког насиља, да се донесе закон о регулисању правног положаја транс особа, као и да се усвоји закон о регистрованим партнерствима, навео је Г. Милетић. Похвалио је рад полиције и рекао је да се очекује бољи рад тужилаштва. Н. Петковић је представио Извештај, рекавши да он представља део пројекта „Бити ЛГБТИ особа у источној Европи“ и да представља партиципативни преглед и анализу правног, институционалног, политичког и друштвено-економског окружења за лезбејске, геј, бисексуалне, трансродне и интерсексуалне особе и цивилно друштво. Теме које Извештај обрађује су безбедност и злочини из мржње, говори мржње, слобода мирног окупљања, права истополних партнера, образовање (дискриминаторни садржај уџбеника, вршњачко насиље и злостављање), радна права трансособа, ЛГБТИ особе у оружаним снагама, транс особе и приступ здравственим услугама, особе које живе са ХИВ-ом, интерсексуалне особе, приступ документима за транс особе, азил и приступ правди. Главне препоруке су да се усвоји закон о родном идентитету и омогућити законско признавање пола за трансособе у складу са њиховим преферираним родом, усвојити прописе о грађанском партнерству и усвојити или допунити важећу легислативу за регулисање права истополних партнера, спровести ефикасне и делотворне истраге о претњама и нападима на основу претпостављене или стварне сексуалне оријентације и родног идентитета, усвојити нову националну стратегију о ХИВ-у или акциони план који ће промовисати и осигурати одрживо финансирање програма који се односи на превенцију ХИВ-а и подршку особама које живе са ХИВ-ом, са посебним фокусом на кључне популације и обезбедити већу политичку посвећеност промовисању културе поштовања ЛГБТИ особа.

Након уводних излагања, отворена је дискусија. Прва се јавила за реч М. Јањушевић која је истакла да осуђује било какво насиље и говор мржње према било коме, да Устав Републике Србије каже да у Србији постоји мушки и женски пол и да је брак заједница мушкарца и жене, да верује да Парада поноса није сама по себи циљ већ утицај на институције и с тим у вези промоција хомосексуализма, нарочито у уџбеницима. Сматра да ЛГБТИ особе нису угрожене у Србији толико колико су угрожена деца, жене и наталитет. А. Стевановић је рекао да је добро да у Србији више нема организованог насиља против ЛГБТИ особа, али да и даље постоји безбедносни ризик одржавања Параде поноса. Б. Обрадовић је рекао да је идеја хомоселсуализма наментута тема, да геј лобисти желе много више од геј параде као што су усвајање закона о истополним заједницима, издвајање средстава из буџета за промену пола, промоција хомосексуалности деци, а чему се противи већина грађана Србије и што је супротно нашој традицији и верским уверењима. Н. Чанак је рекао да држава мора сваком грађанину да обезбеди мир, сигурност и заштиту елементарних људских права. М. Виденовић је напоменула да је битна идеологија људских права и како да се та права испоштују и заштите. М. Јевтовић Вукојчић је навела да су људи са различитим сексуалним оријентацијама заправо грађани и грађанке Републике Србије и да је наш приоритет и циљ да имамо толеранцију на различитост јер је то одлика демократских држава. М. Вујадиновић је нагласио да држава треба обезбедити механизам заштите од дискриминације било које узгрожене групе у нашој земљи. П. Јојић је истакао да се Српска радикална странка максимално залаже за традиционалне пориодичне вредности и побољшање наталитета, да сви грађани морају бити заштићени по уставу и закону и државни органи су дужни да им обезбеде правну сигурност, али да постоје друге угрожене групе којима треба помоћи. М. Омеровић је на крају дискусије рекао да остају очекивања и веровања да ћемо бити у прилици да нико у нашем друштву неће бити угрожен, пре свега физички, и да свако има право да буде заштићен.

Седница је закључена у 14.30 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић